Међутим касније је био тријерарх, када су Атињани послали флоту да помогну Конону, кога је код Митилене блокирао Каликратида са већом спартанском флотом. У бици код Аргинуских острва 406. п. н. е. победила је атинска флота. Спартанска флота је била готово потпуно уништена, а Каликратида је погинуо. Након победе у бици атински генерали су разматрали шта да учине. Имали су два проблема. Етеоник је и даље са 50 бродова у Митилени опседао Конона. Други проблем су били морнари са 25 потопљених атинских бродова. Атињани су поделили своју флоту. Већи део флоте је кренуо за Етеоником. Тразибула и Терамена су оставили са задатком да спасавају преживеле морнаре са 25 атинских потонулих бродова. Међутим олуја их је спречила да било шта предузму. Због тога је Етеоник успео да побегне са својим бродовима, а атинске морнаре нису успели да спасу, па је то довело до политичког окршаја у Атини. Тада се у мору подавило између 1.000 и 5.000 морнара.